钦定古今图书集成/明伦汇编/官常典/第413卷 > 史序
## 钦定古今图书集成/明伦汇编/官常典/第413卷 > 史序

按《宋史》本传：“序，字正伦，京兆人。善推步历算。太平兴
国中，补司天学生。太宗亲校试，擢为主簿，稍迁监丞，
赐绯鱼，隶翰林天文院。雍熙二年，廷试中选者二十
六人，而序为之首，命知算造，又知监事。淳化三年，司
天郑昭宴言：‘臣测金、火行度须有相犯。今验之天，而
火行渐南，金度渐北，有若相避，遂不相犯’。”序又言：“木、
火、金三星初夜在午，木在东，火在中，金最西，渐北行
去火尺馀。此国家钦崇天道，圣德所感也。”序后累迁
夏官正、河西、环庆二路随军转运，太子洗马，修《仪天
历》，上之。叉尝纂《天文历书》为十二卷以献，改殿中丞，
赐金紫，俄权监事。景德二年，迁权知少监。大中祥符
初即真。三年卒，年七十六。序慎密勤职，在监三十年，
未尝有过，众颇称之。